[Innocentius Episcopus, servus servorum Dei, dilecto filio Cluniacensi Abbati, salutem et Apostolicam benedictionem. Tua nobis devotio humiliter supplicavit ut, cum ex appellationibus Monachorum tui ordinis dissensiones et scandala gravia, et dissolutiones plurimæ sæpè proveniant, eò quod frustratoriè quidam appellant, ne ipsis Prioratus, quos dilapidant, auferantur, vel ipsorum puniantur excessus; dignaremur misericorditer indulgere ne quis Monachus tui Ordinis à te valeat taliter appellare. Cum igitur appellationis remedium fuerit inventum, non ad subterfugium malignantium, sed ad præsidium innocentium; devotioni tuæ præsentium auctoritate concedimus, ut hujusmodi appellationibus non obstantibus, in delinquentes Monachos correctionis officium exequaris. Nulli ergo omninò hominum liceat hanc paginam nostræ concessionis infringere, vel ei ausu temerario contraire. Si quis autem hoc attentare præsumpserit, indignationem omnipotentis Dei, et beatorum Petri et Pauli Apostolorum ejus se noverit incursurum. Datum Viterbii IX. Kalendas Julii. Pontificatus nostri, anno XVII.]